
A balesethelyszínelés korszerűsítése

Kulcsszavak: balesethelyszínelés; baleset; közlekedésrendészet
A dolgozatom fő célja az volt, hogy egy átfogó képet alkossak napjaink balesethelyszínelői tevékenységéről és ennek során megtaláljam azokat a területeket, amelyek különböző változtatásokat igényelnek. Ennek során vizsgáltam a balesethelyszínelői szolgálati forma kialakulását, valamint a közlekedési balesetek helyszíni szemléjének korabeli végrehajtását, melynek során szembeötlött az, hogy 100 év alatt nem történt jelentős változás. Fontosnak tartottam továbbá dolgozatomban, hogy ismertessem a közlekedési balesetek alakulását napjainkban, amely rávilágít arra, hogy figyelmet kell fordítani erre a területre még úgy is, hogy a közúti közlekedési balesetek száma évről-évre csökken. A korabeli végrehajtást követően bemutatom a napjaink végrehajtását is, ahol már figyelmet fordítok arra, hogy melyek azok az aspektusok, amelyek reformálásra szorulnak. Az előbbi reformokhoz elsősorban különböző eszközök rendszeresítésével valamint vezetői intézkedések alkalmazásának lehetőségeit vizsgáltam. A vizsgált eszközök közé tartozik az e-szemlejegyzőkönyv, a hangfelismerő szoftverek, a lézerestávolságmérő, a pilóta nélküli légi járművek, a 3D térszkenner, valamint a fotogrammetrikus helyszínfeldolgozás. A vezetői intézkedések körébe tartozik a profiltiszta beosztások biztosítása, a balesethelyszínelők párban történő alkalmazása valamint különböző oktatások és szakami fórumok megszervezése. Kutatásom során kitöltettem egy kérdőívet az ország balesethelyszínelőivel, amely rávilágított arra, hogy a megkérdezett rendőrök hajlandóságot mutatnak arra, hogy alkalmazzák az általam javasolt eszközöket, valamint azt, hogy nagyrészüknél figyelmen kívül van hagyva a profiltisztaság elve, és hogy egyedül teljesítenek szolgálatot.
Dolgozatomat az általam ideálisnak gondolt javaslatokkal zárom, melyek közé tartozik az e-szemlejegyzőkönyv és a hangfelismerő szoftverek kombinálása, valamint a drónok és a használatban lévő digitális fényképezőgépek fotogrammetria célú felhasználása. Fontosnak tartom továbbá azt, hogy a balesethelyszínelők párban lássák el a feladatukat, és ne legyen egyéb teendőjük az alapvető feladatukon kívül, valamint különös figyelmet kell fordítani az utóképzésre is, mivel a kérdőív eredményei alapján a kevés tapasztalattal rendelkező helyszínelők lassabban végzik el a feladatukat, mint a tapasztaltabb társaik.



